Broj: 711-I-1911-M-138/2102-17

Zagreb, 29. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Marije Selak Raspudić, zastupnice u Hrvatskom saboru,** za davanjem mišljenja Povjerenstva, na 147. sjednici, održanoj 29. listopada 2021.g., daje sljedeće

**MIŠLJENJE**

**I. Dužnosnica Marija Selak Raspudić, zastupnica u Hrvatskom saboru, može za vrijeme obnašanja navedene dužnosti osnovati obrt, ali, sukladno članku 14. stavku 1. ZSSI-a, u vezi s člankom 20. stavkom 3. ZSSI-a, u tom razdoblju, kao i u razdoblju od 12 mjeseci od prestanka obnašanja dužnosti, ne može obavljati poslove upravljanja obrtom, već može obrt voditi putem poslovođe.**

**II. Dužnosnica je okolnost osnivanja i stjecanja prihoda od obrta te eventualnog stjecanja pokretnina, nekretnina i obveza za potrebe obrta, kao vlasnica, dužna navesti u izvješću o imovinskom stanju koje se podnosi istekom godine u kojoj je do tih promjena došlo.**

**III. Na temelju članka 3. i 4. Zakona o pravima i dužnosnima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) dužnosnica Marija Selak Raspudić može istovremeno uz obnašanje dužnosti zastupnice u Hrvatskom saboru obavljati poslove putem obrta u njezinu vlasništvu i za to primati naknadu.**

**IV. Povjerenstvo upućuje dužnosnicu da prihode ostvarene obavljanjem poslova iz točke III. izreke ovog mišljenja prijavi nadležnim službama Hrvatskoga sabora kako bi iste, prilikom utvrđivanja prava na plaću odnosno razliku plaće, mogle postupiti sukladno člancima 3. i 4. Zakona o pravima i dužnostima zastupnika u Hrvatskom saboru.**

Obrazloženje

 U Povjerenstvu je 25. listopada 2021. pod brojem 711-U-5199-M-138/21-01-3 zaprimljen zahtjev za mišljenjem dužnosnice Marije Selak Raspudić, zastupnice u Hrvatskom saboru, povodom kojeg se vodi predmet broj M-138/21.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog Zakona, te je stoga dužnosnica Marija Selak Raspudić povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnica traži mišljenje Povjerenstva može li, u smislu odredbe članka 14. ZSSI-a, otvoriti obrt te koje su obveze dužnosnika u pogledu upravljanja istim, obzirom da je obrt izravno vezan uz fizičku osobu osnivača.

Uvidom u izvješće o imovinskom stanju koje je podnijela Povjerenstvu povodom stupanja na dužnost zastupnice u Hrvatskom saboru dana 21. kolovoza 2020., dužnosnica je navela da istu dužnost obnaša profesionalno uz primanje plaće.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. mmm

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 4. stavkom 4. ZSSI-a propisano je da je obrt poslovni subjekt u smislu tog Zakona.

Sukladno članku 20. stavku 3. ZSSI-a obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 2. stavkom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt samostalno i trajno obavljanje dopuštenih gospodarskih djelatnosti od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Prema članku 28. stavku 1. Zakona o obrt obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika. Stavkom 2. istog članka Zakona propisano je da poslovođa vodi obrt u ime i za račun obrtnika.

Člankom 3. Zakona o pravima i dužnostima zastupnika u Hrvatskom saboru propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja. Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Sukladno odredbama ZSSI-a dužnosnica Marija Selak Raspudić može za vrijeme obnašanja dužnosti zastupnice u Hrvatskom saboru otvoriti obrt, kao specifičan oblik poslovnog subjekta iz članka 4. stava 4. ZSSI-a, putem kojeg fizička osoba obavlja gospodarsku djelatnost, obzirom da dužnosnici nisu ograničeni u pravu na osnivanje poslovnih subjekata.

Sukladno mjerodavnim zakonskim odredbama, fizička osoba koja je vlasnik obrta ujedno vodi obrt, ali to može činiti i putem druge osobe, poslovođe. Povjerenstvo utvrđuje da vođenje obrta predstavlja poslove upravljanja poslovnim subjektom u smislu članka 14. stavka 1. ZSSI-a, jer osoba koja vodi obrt donosi sve poslovne odluke vezane za obrt.

Dužnosnicima je na temelju članka 14. stavka 1. ZSSI-a zabranjeno za vrijeme obnašanja dužnosti, kao i na temelju članka 20. stavka 3. ZSSI-a u razdoblju od 12 mjeseci od prestanka obnašanja dužnosti, obavljati poslove upravljanja obrtom, stoga dužnosnica Marija Selak Raspudić istodobno s obnašanjem dužnosti zastupnice u Hrvatskom saboru te tijekom razdoblja od 12 mjeseci nakon prestanka obnašanja dužnosti ne može upravljati svojom obrtom, već to može činiti putem poslovođe, na kojeg može prenijeti pravo upravljanja.

Ukoliko dužnosnica za vrijeme obnašanja dužnosti otvori obrt, dužna je, sukladno članku 8. stavku 2. ZSSI-a, navedenu okolnost navesti u izvješću o imovinskom stanju koje se podnosi Povjerenstvu povodom promjene, i to u rubrici „Poslovni udjeli, dionice i vrijednosni papiri u poslovnim subjektima“, istekom godine u kojoj je isti poslovni subjekt osnovan, kao i u istovjetnom roku navesti podatke o prihodima koje za vrijeme obnašanja dužnosti ostvaruje od obavljanja djelatnosti putem obrta, a kako obrt, kao poslovni subjekt vezan uz svojeg vlasnika, može stjecati pokretnine, nekretnine i obveze (npr. leasing vozila), dužna je u izvješću navesti podatke i o tome, ako nastanu ovakve promjene u imovini za vrijeme obnašanja dužnosti.

Iako je člankom 13. stavkom 2. ZSSI-a propisano kako dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, u konkretnom slučaju, mjerodavno pravo predstavljaju odredbe Zakona o pravima i dužnostima zastupnika u Hrvatskom saboru.

Naime, člancima 3. i 4. Zakona o pravima i dužnostima zastupnika u Hrvatskom saboru, zastupnicima je priznato pravo na ostvarivanje plaće po drugoj osnovi, što je u koliziji s člankom 13. stavkom 2. ZSSI-a. S obzirom da je Zakon o pravima i dužnostima zastupnika u Hrvatskom saboru posebni zakon kojim se uređuju prava i dužnosti zastupnika, isti u odnosu na ZSSI predstavlja lex specialis.

Ukoliko postoje okolnosti povodom kojih bi se moglo smatrati kako poslove putem svog obrta obavlja u smislu stalnog i redovitog zanimanja, Povjerenstvo upućuje dužnosnicu da i prihode ostvarene obavljanjem tih poslova prijavi nadležnim službama Hrvatskoga sabora kako bi iste prilikom utvrđivanja prava na plaću, odnosno razliku plaće mogle postupiti sukladno odredbama članka 3. i članka 4. Zakona o pravima i dužnostima zastupnika u Hrvatskom saboru.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Marija Selak Raspudić, elektronička dostava
2. Objava na internetskoj stranici Povjerenstva
3. Pismohrana